b'\n_START_ARTICLE_\nCrte\xc5\xbe\n_START_PARAGRAPH_\nCrte\xc5\xbe je grafi\xc4\x8dki prikaz oblika na nekoj povr\xc5\xa1ini. U \xc5\xa1irem smislu, slika predmeta ili pojava, ra\xc4\x91ena pomo\xc4\x87u grafi\xc4\x8dkih sredstava linijom, znakom, mrljom, to\xc4\x8dkom. Kombinacijom \xc4\x8distih linija, spajanjem crta i mrlja, kontrastom crnog i bijelog, efektom svijetla i sjene posti\xc5\xbee se linearnost i plasti\xc4\x8dnost (trodimenzionalnost) crte\xc5\xbea. Crte\xc5\xbe je na\xc4\x8din izra\xc5\xbeavanja koji je stariji od pisane rije\xc4\x8di. Tehnike koje se koriste pri stvaranju crte\xc5\xbea nazivaju se crta\xc4\x8dke tehnike._NEWLINE_U crte\xc5\xbeu se linijom mogu izraziti dvije osnovne dimenzije: visina i \xc5\xa1irina. Privid trodimenzionalnog volumena (prostorne dubine) posti\xc5\xbee se primjenom pravila geometrijske perspektive._NEWLINE_Ako u crte\xc5\xbeu prevladava crta, odnosno linija kao osnovni likovni element, takav se crte\xc5\xbe naziva linearnim. Ako je crte\xc5\xbe izveden svjetlom i sjenom, odnosno tonovima, onda se takav crte\xc5\xbe zove tonski ili slikarski crte\xc5\xbe. Crte\xc5\xbe je naj\xc4\x8de\xc5\xa1\xc4\x87e jednobojan, ali mo\xc5\xbee biti i u vi\xc5\xa1e boja._NEWLINE_Umjetni\xc4\x8dki crte\xc5\xbe je osnova svim oblicima likovnog stvarala\xc5\xa1tva: grafici, slikarstvu, kiparstvu i arhitekturi. Crte\xc5\xbe mo\xc5\xbee biti samostalno i potpuno zavr\xc5\xa1eno djelo ili slu\xc5\xbei kao po\xc4\x8detni, pripravni stadij pri koncipiranju slike, u fiksiranju odre\xc4\x91ene zamisli i oblika u prostoru. Kao i druga likovna djela, crte\xc5\xbei se tematski dijele na crte\xc5\xbee prema promatranju i crte\xc5\xbee prema zami\xc5\xa1ljanju (imaginaciji). Crte\xc5\xbe ra\xc4\x91en po promatranju prirodnih oblika sredstvo je kojim se na specifi\xc4\x8dan (umjetni\xc4\x8dki) na\xc4\x8din definira odraz stvarnosti.'